Sumazau

Sumazau nopo nga sayau koubasanan i sayahon do tulun Kadazan-Dusun mantad watas Penampang om kinoyonon poindoros id pesisir kotonobon om pedalaman Sabah, Malaysia poingompus karamayan Kaamatan. Sayau nopo diti nga popohompit do mipasang kusai om tondu i kipinakai basaan koubasanan. Irama nopo sayau nga tumanud do tuni gong. Posolimbahon ii maya kakaton koduo-duo longon gisom kotipong do lihawa om poguraon miagal talad.

Nokoimagon do porinta Persekutuan Malaysia om porinta pogun Sabah o sayau diti, muzik dau om basaan koubasanan dau sabaagi tungkus kabansaan i popohompit do proses ritual om kakamot i pinosuang id kategori tungkus koubasanan okito om au okito momogun Kadazan.

 Basaan 
Basaan nopo di mionit miampai sayau sumazau lohowon sabaagi sinombiaka toi ko' baju sumazau id Boros Malayu, i sumuku do basaan koubasanan i winonsoi mantad kain oitom om tenunan amas. Montok tondu, pakayon ii miampai aksesori miagal do tangkong (tolu baris pondulung tambaga okoro i pinapasang id tuai) om himpogot, tagkos i winonsoi mantad taparak dolar pongindopuan British i pinalabus id pialatan toun 1895 gisom 1937. Kusai nopo nga mamaki dosigar, iso kain id tulu i kiwaa mogisuai-suai wotik om numaan owolo do Tulun Iranun om naanu maya pongindopuan miampai tulun Bajau-Sama i pinungarann diolo do podong/tanjak.

 Kogura-guraon 
Timpuunan o sayau sumazau miampai koguraon koiso id nombo popoundaliu o susumayai do winagat tinan mantad gakod tiso kumaa gakod tiso  miampai popotindohoi totud poingkilong om longon i  pokiwoson id disan tumanud rantak muzik. Soira manahak isyarat o susumayau kusai kumaa susumayau suai, mundaliu yolo id posisi suai id nombo kakaton o koduo-duo longon miampai gakod nopo nga id dompo do tunturu lapap. Poguraon do kusai o longon miampai koguraon bergulung odomut om tondu nopo nga popogura longon miampai siku i pokilongon id siriba om kakaton tokuri o gontod.. Koguraon nopo diti nga mongomit do tumulud tombolog, ii no kondiu, i okito mantad ranahon.

 Muzik 
Istilah sumazau nogi nga sumuku do muzik i mionit do sayau diti, ointutunan id Boros Malayu sabaagi rentak sumazau (sumazau rhythm). Suai ko ii, lohowon nogi ii do magagong (monuntung do tagung), id bontuk nominal pagagungan toi ko' magagong sumazau.

 Instrumen 
Koubasanan nopo nga ompoton o sayau diti do sompogogungan, ii no iso set onom gisom turu tagung poinggiis, om iso gandang. Ensemble sumazau nogi nga popohompit do kulintangan.

 Sompogogungan 
alt=Six black hanging gongs with golden knobs in a room made of bamboo. In the image's right (forefront) is a certificate from the Malaysia Book of Records.|thumb|right|Sompogogungan i noguno ontok abaabayan turu tadau magang
Id Kampung Gunsing (ija'on nogi sabaagi Guunsing) hilo Watas Penampang, pinungaranan nogi o tagung dii miagal nokomoi id siriba, mantad gibang kumaa wanan tumanud kokitanan mangangagung:
 Sanang (canang id boros Malayu)
 Sasalakan
 Naanangong
 Hahambatan
 Suai
 Hotungong
 Tontoongan
 Tatavag
Monikid ngaran tagung sumuku boogian muzik i pomoinon.

Kiwaa duo kawo do tagung dii. Tagung Sanang nopo nga okoro miampai limput tambaga di akapal, kiwaa iso tombol id boogian apatau om kiwaa dingkai melengkung id siriba. Ii nopo tolu tagung (lohowon do tawag id pialatan tulun Kadazan-Dusun pedalaman Sabah) nga awagat, winonsoi mantad tambaga toi ko' gangsa om kiwaa dingkai id suang om boogian dumbangan i poingulai poindoros boogian tanga miampai tombol i lobi agayo.

 Gandang 
Gandang nopo nga gandang i winonsoi mantad iso puun kayu miampai duo rinantai i winonsoi mantad kulit sapi toi ko' kulit kambing. Boogian nopo dii nga kinagasan do gelung rotan. Id gelung nopo dii nga pinapasang o pasak kayu montok mongirus tuni.

 Kulintangan 
alt=Eight small silver gong-chimes arranged facing up.|thumb|right|Kulintangan (misuai ko' set metalofon)
Id suang konteks muzik sumazau, Kulintangan nopo nga sumuku do iso set tagung miampai busut tokoro soginumu walu toi ko' siam, toi ko' iso metalofon tokoro i kiwaa siam bilah (noonuan ngaran miagal dii tu pongirusan om muzik nopo dau nga tumanud set tagung di nokomoi). Id suang ensembel sumazau, insaru orubaan o metalofon.

 Kinoyonon instrumen 
Id pongitanan do maamamain ngaawi muzik, gandang nopo nga poilihon ponong gibang do sompogogungan om kulintangan nopo nga id dumbangan do sompogogungan, sumoonu miampai dolikud maamamain i poingtoguang do mogogontong.

 Mamain kakamot muzik 
Muzik nopo do Sumazaunga kohompit do corak ritma i noulud miampai mogisowoli-woli. Mimpuun ii miampai gandang, suhutonon do sompogogungan, mimpuun miampai sasalakan gisom do tatavag. Kulintangan nopo nga monginlumid do melodi doid tekstur tuni gandang om tagung.

Tuntungon o sompogogungan momoguno kayu ponuntung i nosorokot do rilin toi ko' gata om kulintangan nopo nga pomoinon momoguno duo ponuntung kayu. Gandang nopo nga poilihon id kinoyonon poturidong om tuntungon doid iso mantad rinantai momoguno kayu i nosorokot do rilin toi ko' papa piasau.

Aiso boogian mitongkiad i poimbida montok muzik diti. Huliton o corak ritma i miagal miampai potilombus gisom opupusan o nuludan sayau.

 Kapansalan 
Oponsol o sumazau id suang upacara om nogi karamayan. Posolimbahon o sumazau id nayatan pointantu id suang ritual koubasanan miagal do magang kalapas abaabayan maganu tulu (headhunting) om montok sunduan i poingion id bangkavan (koleksi tengkorak), om nogi upacara moginum. Posolimbahon nogi ii ontok tadau Kaamatan sabaagi kapamantangan kumaa bambarayon, om nogi id karamayan pisasawaan, sodop ko-40 kalapas kapatayon sosongulun om nogi pitimungan sosial tagayo suai.

 Sayau mionit 
id pialatan do mogikaakawo subtinimungan Kadazan-Dusun, kiwaa sayau di kaagal-agal do  sumazau miagal do magarang montok Dusun Liwan id watas Tambunan, sumayau montok Dusun Lotud id watas Tuaran, mongigol montok Dusun Tindal id watas Kota Belud, mongigol sumundai montok Rungus id watas Kota Marudu, om nogi mongigol om mangalai montok Dusun Tinagas id watas Ranau, Telupid, Beluran, om Kota Marudu. Sumoonu, gunoon nogi Sumazau sumuku do sayau sazau montok Kadazan id watas Papar.

 Ontok abad ko-21 
 Koponimbanan basaan susumayau mtumanud piawai ugama pointantu 
Gama do kiwaa soboogian tulun Kadazan-Dusun i tinumanud do ugama Silam, numaan simbanai o basaan sumazau montok susumayau tondu Muslim moi do katanud piawai kolinuudan tumanud syariat Silam.

 Momogun arus perdana 
Ontok kotombuluyan do delegasi ngaawi id Persidangan ko-23 Speaker om Upisol Momuruan Komanwel (CSPOC), pinosolimbou o sumazau do susumayau lembaga Koubasanan Sabah ontok abaabayan mamaramit, om sinumayau nogi o soboogian tutumombului.

Ontok pandemik COVID-19, ruminayad iso vidiu i popokito songulin upisol mongunguhup pongusapan, Norbert Andilah sumayau do sumazau miampai mamakai basaan pongumolig tinan (PPE suit) sabaagi goos montok monolibamban apaasan om kolungguyan id pialatan susumakit ngaawi di kuarantin maya sesi minguyat i tumanud o SOP.

Ontok Manom 2023, maso kotombuluyan diraja Raja Permaisuri Agong ko-16 Malaysia, Tunku Azizah Aminah Maimunah Iskandariah sabaagi soboogian mantad abaabayan "Kembara Kenali Borneo" kumaa watas Ranau, sumayau isido miampai mogigion id Kundasang.

 Kosolimbahan antarabansa 
Ontok toun 2019, minagalap o Royal Commonwealth Society id siriba kotoinaan di Raani Elizabeth II do susumayau mantad tinimungan "Sabahan Abroad UK" montok poposolimbou sayau koubasanan Sabah ii no sumazau om nogi daling-daling om magunatipid Westminster Abbey hilo London kopihondot tadau Paganakan Komanwel.

 Sukuon 

 Bibliografi 


















 Pambasaan potilombus 




 Noputan labus 


Kategori:Sayau id Malaysia
Kategori:Sabah